স্পোর্টস রিপোর্টার: সাফ ফুটবল চ্যাম্পিয়নশিপে নিজেদের দ্বিতীয় ম্যাচে আজ পাকিস্তানের মুখোমুখি হবে স্বাগতিক বাংলাদেশ। সেমিফাইনাল নিশ্চিত করতে পাকিস্তানের বিপক্ষে ম্যাচটি বাংলাদেশের জন্য খুবই গুরুত্বপূর্ণ। প্রথম ম্যাচে বাংলাদেশ সহজেই হারিয়েছে ভুটানকে। তাই একটু বাড়তি আত্মবিশ্বাসী স্বাগতিক দলের ফুটবলাররা। গ্র“প পর্বের দ্বিতীয় ম্যাচেও পাকিস্তানের বিপক্ষে ফুরফুরে মেজাজে থেকে খেলতে চায় লাল-সবুজের দলটি। বাংলাদেশ দলের ইংলিশ কোচ জেমি ডে ফুটবলারদের চাপমুক্ত হয়ে খেলার পরামর্শ দিয়েছেন। পাকিস্তানের বিপক্ষে জিতলেই সেমিফাইনাল নিশ্চিত হয়ে যাবে বাংলাদেশের। অন্যদিকে, নেপালকে প্রথম ম্যাচে হারিয়েছে পাকিস্তান। বাংলাদেশের বিপক্ষে পাকিস্তানের লক্ষ্য জয় পাওয়া। তাদের কাছেও ম্যাচটি গুরুত্বপূর্ণ। এই ম্যাচে বাংলাদেশকে হারাতে পারলে শেষ চার নিশ্চিত হয়ে যাবে পাকিস্তানেরও। বঙ্গবন্ধু স্টেডিয়ামে খেলা শুরু হবে সন্ধ্যা ৭টায়।